﻿ Велинград - online - СЕСИЕН ОБЕКТИВ: 28.06.07 ﻿
Обектив: СЕСИЕН ОБЕКТИВ: 28.06.07
Публикувано 2007-07-03 09:01:11 от темпо
ПАРИ 30 000 лева от общинския бюджет ще бъдат прехвърлени в капитала на търговското дружество “ВКТВ”. Парите са от преизпълнение на местни приходи и ще се използват за закупуване на каналочистачна машина. Другото общинско търговско дружество “Стройком” получи право да закупи автомобил Лада Нива. Съветниците гласуваха отпускането на пари за общинския информационен център за нов копирен апарат. 18 000 лева бяха отпуснати за уличната инфраструктура на Сърница.
БЛАГОВОТО Със свое решение и след двукратно гласуване местните депутати не разрешиха имоти в местността “Благовото” да бъдат обявени за продажба или отдадени под наем за срок до 10 години на земеделски стопани, който и в момента отглеждат животни там. Съветниците мотивираха отказа с възможността след време за терените около язовира да се появят инвеститори и този район да се развие като туристически. Единственият вариант пред стопаните, ако продължат да се занимават със животновъдство, е да подписват договор за наем на земята с кмета на общината година за година. Това ще ги лиши от възможността да правят инвестиции и да кандидстват за европейски пари
ФРОНТ-ОФИС Дирекция “Социално подпомагане” ще получи общинското помещение, наето до момента от частната фирма “Техникс” в сградата на “В. Горанов”. Вариантът за разделяне на помещението с цел запазване дейността на наемателя не бе приет и в сила остана взетото преди месец решение за предсрочно прекратяване на дговора между общината и “Техникс” от 1 август. Заместник-председателят на Общинския съвет Михаил Алексиев каза, че областната служба “Социално подпомагане” скоро ще покани за среща представителите на местната власт, за да ги запознае с идеята и средствата, осигурени за изграждането на фронт-офис, който да облекчи обслужването на хора с увреждания, възрастни и майки с деца
МАЛОМЕРНИ Съветниците одобриха маломерните и слети паралелки за учебната 2007/08 г. Общият им брой е 36 в 7 училища от села в общината. Маломерни групи бяха одобрени и в детските градини в Кръстава и Магерово.